Høgskolen i Bergen

Høgskolen i Bergen (HiB) ble etablert 1. august 1994 og hadde omkring 7700 studenter og 750 ansatte. Den ble en del av Høgskolen på Vestlandet fra 1. januar 2017.

Høgskolen tilbød fag- og profesjonsstudier innen helse- og sosialfag, ingeniør- og økonomisk-administrativ utdanning, musikkutdanning og lærerutdanning. Disse kunne tas i varierende lengder fra halvårsenheter til bachelor-, master- og enkelte doktorgradstudier, samt en rekke kurs-, etter- og videreutdanninger.

Høgskolen hadde som mål å være den viktigste profesjonshøgskolen på Vestlandet. Høgskolen var lokalisert på Campus Kronstad og i Møllendalsveien.

Enkelte utdanningsprogram og skoler som senere ble Høgskolen i Bergen har røtter tilbake til 1800- og begynnelsen av 1900-tallet. I mai 2011 feiret jordmorutdanningen ved Høgskolen i Bergen 150 år. Utdanningen startet ved Fødselsstiftelsen i Bergen i 1861 og har hatt flere navn, blant annet Statens jordmorskole i Bergen og Bergen jordmorhøgskole.

 Historie 
Høgskolen var en av 24 statlige høgskoler i Norge og var et resultat av at seks statlige høgskoler i Bergen ble slått sammen som en del av Høgskolereformen i 1994.

Flere skoler og utdanninger ble en del av Høgskolen i Bergen i 1994.

 Bergen ingeniørhøgskole (etablert som Bergen tekniske skole i 1875)
Haukeland helsefaghøgskole (etablert som Bergen Kommunale Sykepleierskeforbund i 1908). Skolen het tidligere Haukeland sykepleierhøgskole. Radiografutdanningen i Bergen (etablert 1975) ble en del av skolen i 1991.
 Bergen lærerhøgskole (etablert som Statens lærerskoleklasser i 1953). Statens lærerinneskole i husstell, Os pr. Bergen (1961) ble en del av skolen i 1973.
 Fysioterapihøgskolen (etablert 1976)
 Statens dykkerskole (etablert 1980), ble en del av HiB 1. januar 2005.
 Bergen helse- og sosialhøgskole (1991), som igjen ble slått sammen av Bergen jordmorhøgskole (etablert 1861), Bergen vernepleierhøgskole (etablert 1979), Høgskolen i psykiatrisk sykepleie (etablert 1980) og Bergen, sosionutdanning og helsesøsterutdanning. Bergen helse- og sosialhøgskole var en tidligere høgskoleoverbygning for flere helsefaglige utdanninger, etablert i Bergen i 1992 som en «mellomfase-fusjon» mellom fem høgskoleutdanninger som jordmor, vernepleier, psykiatrisk sykepleier, sosionom og helsesøster. Skolen ble i 1994 fusjonert inn i Høgskolen i Bergen.

Høgskolen i Bergen, Høgskolen Stord/Haugesund og Høgskulen i Sogn og Fjordane gikk i 2016 inn for å slå seg sammen. Den sammenslåtte Høgskolen på Vestlandet ble opprettet 1. januar 2017.regjeringen.no

 Rektorer 
 1994–2000 Kari Blom 
 2000–2003 Karl Olav Nummedal
 2003–2011 Eli Bergsvik
 2011–2016 Ole-Gunnar Søgnen

Organisasjon
Høgskolens tre avdelinger med underliggende institutter var:

Avdeling for helse- og sosialfag
 Institutt for ergoterapi, fysioterapi og radiografi
 Institutt for sykepleiefag
 Institutt for sosialfag og vernepleie

Avdeling for ingeniør- og økonomifag
 Institutt for byggfag
 Institutt for data- og realfag
 Institutt for elektrofag
 Institutt for bio- og kjemiingeniørfag
 Institutt for maskin- og marinfag
 Institutt for økonomisk-administrative fag

Avdeling for lærerutdanning
 Program for grunnskulelærerutdanning 1.–7. trinn 
 Program for grunnskulelærarutdanning 5.–10. trinn
 Program for barnehagelærerutdanning 
 Program for bachelorstudier og praktisk pedagogisk utdanning 
 Program for masterstudier

Faglige sentre
 Nasjonalt senter for mat, helse og fysisk aktivitet (Folkehelsesenteret)
 Senter for kunnskapsbasert praksis
 Senter for kunstfag, kultur og kommunikasjon 
 Senter for nyskaping  
 Senter for nye medier 
 Senter for omsorgsforskning Vest 
 Senter for utdanningsforskning  

Hovedcampus på Kronstad
Høsten 2014 flyttet HiB inn i nytt bygg i Inndalsveien 28 på Kronstad, Campus Kronstad. Høgskolen hadde siden starten i 1994 arbeidet for å få nybygg. I mangel av et stort nok hovedbygg var undervisningen spredt på en rekke bygg omkring i Bergen. Skolen ble oppført på det tidligere verkstedsområdet til NSB. Flere eldre bygg ble bevart og ble en del av det nye høyskoleanlegget. Bygget er på 51.000 kvadratmeter. Mellom 5000 og 6000 studenter fikk sin undervisning på Campus Kronstad, mens resten av studentene og 200 ansatte holdt til i lokalene som Høgskolen leiet i Møllendalsveien. HiB omfattet også Dykkerutdanningen, som holdt til i Skålevikveien i Loddefjord, og studium i undervannsteknologi på Straume på Sotra, i Florø og i Kristiansund.

Se også
 Studentparlamentet ved Høgskolen i Bergen
 Studentsamskipnaden i Bergen
 Nettverksuniversitetet

Referanser

 Eksterne lenker 


  Fotoblogg fra byggingen av det nye høgskolebygget

Kategori:Statlige høgskoler i Norge
Kategori:Utdanning i Bergen
Kategori:Utdanningsinstitusjoner etablert i 1994
Kategori:Kulturminner i Bergen
Kategori:Utdanningsinstitusjoner nedlagt i 2016
Kategori:Hordalands utdanningshistorie
Kategori:Høgskolen på Vestlandet
Kategori:Tidligere høgskoler i Norge
Kategori:Sykepleierutdanning i Norge